Document ID: 31988D0008

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Δεκεμβρίου 1987
σχετικά με το πολυετές πρόγραμμα προσανατολισμού της υδατοκαλλιέργειας (1987-1991) που υπέβαλε η Ελλάδα στο πλαίσιο του κανονισμού (ΕΟΚ) αριθ. 4028/86 του Συμβουλίου
(Το κείμενο στην ελληνική γλώσσα είναι το μόνο αυθεντικό)
(88/8/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,
Εκτιμώντας:
ότι η ελληνική κυβέρνηση διαβίβασε στην Επιτροπή, στις 30 Απριλίου 1987, ένα πολυετές πρόγραμμα προσανατολισμού της υδατοκαλλιέργειας, το οποίο καλείται στο εξής «πρόγραμμα»· ότι ανακοίνωσε, στις 14 Ιουλίου 1987, τα τελευταία συμπληρωματικά στοιχεία σχετικά με το πρόγραμμα αυτό·
ότι το πρόγραμμα αποσκοπεί σε μια πολύ σημαντική ανάπτυξη της υδατοκαλλιέργειας, στην Ελλάδα τόσο στη θάλασσα όσο και στις λιμνοθάλασσες και στα γλυκά ύδατα· ότι για την υλοποιήση του προγράμματος αυτού κρίνονται απαραίτητες επενδύσεις της τάξης των 110 εκατομμυρίων ECU·
ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων αλιείας και υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο των κοινοτικών και εθνικών χρηματοδοτικών παρεμβάσεων στο σχετικό τομέα·
ότι εντούτοις, πρόκειται για φιλόδοξο πρόγραμμα, ιδίως σε ότι αφορά την εντατική υδατοκαλλιέργεια· ότι το πρόγραμμα αυτό στηρίζεται σε μεγάλη έκταση στην ελπίδα μιας πολύ σημαντικής ανάπτυξης της υδατοκαλλιέργειας στην Ελλάδα· ότι είναι απαραίτητο να υπάρξει μέριμνα ώστε το πρόγραμμα αυτό να υλοποιηθεί κάτω από καλές συνθήκες βιωσιμότητας από τεχνική άποψη και οικονομικής αποδοτικότητας των εκτροφών·
ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·
ότι η εξέλιξη της αγοράς των σολωμοειδών μπορεί να οδηγήσει στην υποχρέωση μεταβολής των στόχων που καθορίζονται για την παραγωγή πέστροφας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας (1987-1991) που διαβίβασε η ελληνική κυβέρνηση στις 30 Απριλίου 1987, όπως συμπληρώθηκε τελευταία στις 14 Ιουλίου 1987.
Άρθρο 2
1. Η αξιολόγηση των σχεδίων επενδύσεων θα πρέπει να γίνει πολύ προσεκτικά προκειμένου να εξασφαλισθεί, σε συγκεκριμένο χρονικό διάστημα, η βιωσιμότητα από τεχνική άποψη και η οικονομική αποδοτικότητα των σχεδίων αυτών.
2. Οι στόχοι του προγράμματος που αφορούν την παραγωγή πέστροφας θα πρέπει να αναθεωρηθούν στην περίπτωση που θα προκύψουν σημαντικές μεταβολές στην αγορά των σολωμοειδών.
Άρθρο 3
Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές για μεμονωμένα σχέδια επενδύσεων.
Άρθρο 4
Η παρούσα απόφαση απευθύνεται στην Ελληνική Δημοκρατία.
Βρυξέλλες, 11 Δεκεμβρίου 1987.

Labels: 18
19
6